સંજય ગોરડિયા પ્રોડકશન્સનું નવું નાટક ‘બા તને હું ક્યાં રાખું?’ આજના સમયમાં માની વૅલ્યુ શું છે એ સમજાવવાનું સંવેદનશીલ કામ કરે છે. વિપુલ મહેતા દિગ્દર્શિત અને વિનોદ સરવૈયા લિખિત આ નાટકથી એક સમયનાં ખ્યાતનામ ઍક્ટ્રેસ રોહિણી હટંગડી ફરી એક વાર ગુજરાતી તખ્તા પર જોવા મળશે. ફિલ્મફેર, નૅશનલ અવૉર્ડ અને હિન્દી ફિલ્મ-ઇન્ડસ્ટ્રીમાં એકમાત્ર બાફ્ટા અવૉર્ડ જીતનારાં ઍક્ટ્રેસ રોહિણી હટંગડીએ ૧૯૭૮માં હોમી વાડિયા સાથે ‘ઓળખાણ’ નામનું સસ્પેન્શન થ્રિલર નાટક કર્યું હતું અને એ પછી હવે ફરીથી ગુજરાતી રંગભૂમિ પર આવી રહ્યાં છે. નાટકના પ્રોડ્યુસર સંજય ગોરડિયા કહે છે, ‘ઘરમાં સૌથી વધારે હાંસિયા બહાર ધકેલાય જતી હોય તો એ બા છે અને એટલે જ જ્યારે બાની વાત આવે છે ત્યારે મોટા ભાગના લોકોની આંખમાં આછો અજવાશ આવતો હોય છે. એક મા પોતાના ખોળામાં બે દીકરાને રમાડી શકે, પણ બે દીકરા એક માને પ્રેમપૂર્વક સાચવી નથી શકતા જે આજની હકીકત છે અને આ હકીકત નાટકની વાર્તા છે.’